
PATVIRTINTA
Lietuvos sveikatingumo masažų  asociacijos
Valdybos narių susirinkimo 
2021 m. birželio 28 d. protokolu Nr. 1

LIETUVOS SVEIKATINGUMO MASAŽŲ ASOCIACIJOS
NARYSTĖS REGLAMENTAS

BENDROJI DALIS

1. Lietuvos sveikatingumo masažų asociacijos (toliau – Asociacijos) narystės reglamentas (toliau – Reglamentas) apibrėžia narių kategorijas, teises ir pareigas, naujų narių priėmimo, pašalinimo ir išstojimo tvarką.
Šis reglamentas yra parengtas vadovaujantis Lietuvos Respublikos asociacijų įstatymu, Lietuvos Respublikos civiliniu kodeksu, kitais Lietuvos Respublikos įstatymais bei Asociacijos įstatais.

NARYSTĖ ASOCIACIJOJE

2. Asociacijos nariams gali būti suteikiama: Sidabrinė narystė, Auksinė narystė ir Platininė narystė.
3. Reikalavimai Sidabrinę narystę turintiems nariams:
3.1. Sidabrinę narystę gali turėti fiziniai ir juridiniai asmenys, pritariantys Asociacijos vertybėms ir tikslams, pripažįstantys ir besilaikantys Asociacijos įstatų bei veiklos principų ir pateikę prašymą Sidabrinei narystei gauti.
4. Asmenys, atitinkantys šiame Reglamente Sidabrinei narystei keliamus reikalavimus ir norintys turėti Sidabrinę narystę, Asociacijos valdybai (toliau – Valdyba) privalo raštu pateikti nustatytos formos prašymą ir anketą elektroniniu būdu: info@lsma.lt
4.1. Valdyba asmens prašymą turi išnagrinėti per 10 darbo dienų arba artimiausiame Valdybos posėdyje nuo prašymo ir anketos gavimo dienos. 
4.2. Valdyba per 5 darbo dienas nuo sprendimo priėmimo dienos asmens nurodytu elektroniniu paštu informuoja apie Valdybos sprendimą dėl asmens prašymo Sidabrinei narystei tenkinimo.
5. Asmuo sumokėjęs metinį Sidabrinės narystės mokestį, tampa Asociacijos Sidabriniu nariu. 
5.1. Asmeniui nesumokėjus narystės mokesčio per 10 darbo dienų nuo Sidabrinės narystės patvirtinimo dienos, laikoma, kad asmuo neįvykdė stojimo į Asociaciją reikalavimų ir Valdybos sprendimas dėl Sidabrinės narystės patvirtinimo netenka galios.
5.2. Valdyba pasilieka teisę nepriimti asmens į Asociaciją nenurodant priežasties.
5.3. Sidabrinės narystės mokesčiai:
Metinis Sidabrinės narystės mokestis fiziniam asmeniui yra 120 Eur (10 Eur/mėn.).
Metinis Sidabrinės narystės mokestis juridiniam asmeniui yra 120 Eur už kiekvieną jį atstovaujantį fizinį asmenį.
Sidabrinės narystės Asociacijoje laikotarpis sutampa su Asociacijos finansiniais metais ir prasideda kiekvienais metais sausio 1 d. ir pasibaigia kiekvienais metais gruodžio 31 d. Metinis Sidabrinės narystės mokestis pirmaisiais metais sumokamas skaičiuojant kiekvieno mėnesio mokestį nuo įstojimo į Asociaciją momento iki gruodžio 31 d. Kiekvienais paskesniais metais metinis Sidabrinės narystės mokestis mokamas iki sausio 31 d. už laikotarpį nuo sausio 1 d. iki gruodžio 31 d.
6. Sidabrinę narystę turintys asmenys turi teisę:
6.1. dalyvauti Asociacijos organizuojamuose renginiuose;
6.2. teikti veiklos ar iniciatyvų siūlymus, kurių būtų galima imtis kartu su Asociacija;
6.3. bet kada išstoti iš Asociacijos. Tokiu atveju nario mokesčiai ir bet koks kitas Asociacijai perduotas turtas ir lėšos nėra grąžinamos.
7. Asociacijos Sidabrinę narystę turintys asmenys turi pareigą:
7.1. laikytis Asociacijos įstatų;
7.2. vykdyti Asociacijos visuotinio susirinkimo ir kitų valdymo organų priimtus nutarimus;
7.3. laiku mokėti nario mokestį;
7.4. Valdybos prašymu pateikti informaciją, būtiną Asociacijos veiklai vykdyti;
7.5. Sidabrinę narystę turintis asmuo neturi teisės atstovauti Valdybos.
8. Reikalavimai Auksinę narystę turintiems nariams:
8.1. Auksinę narystę gali turėti fiziniai asmenys, pritariantys Asociacijos vertybėms ir tikslams, pripažįstantys ir besilaikantys Asociacijos įstatų bei veiklos principų.
8.2. Ne mažiau kaip vienerius metus turėję Sidabrinę narystę ir aktyviai prisidėję prie Asociacijos veiklos. 
9. Asmenys, atitinkantys šiame Reglamente Auksinei narystei keliamus reikalavimus ir norintys turėti Auksinę narystę, Valdybai privalo raštu pateikti nustatytos formos prašymą elektroniniu būdu: info@lsma.lt
10. Valdyba asmens prašymą turi išnagrinėti per 10 darbo dienų arba artimiausiame Valdybos posėdyje nuo prašymo gavimo dienos. 
10.1. Valdyba per 5 darbo dienas nuo sprendimo priėmimo dienos asmens nurodytu elektroniniu paštu informuoja apie Valdybos sprendimą dėl asmens prašymo Auksinei narystei tenkinimo.
11. Asmuo sumokėjęs metinį Auksinės narystės mokestį, tampa Asociacijos Auksiniu nariu. 
11.1. Asmeniui nesumokėjus Auksinės narystės mokesčio per 10 darbo dienų nuo Auksinės narystės patvirtinimo dienos, laikoma, kad asmuo neįvykdė Asociacijos reikalavimų ir Valdybos sprendimas dėl Auksinės narystės patvirtinimo netenka galios.
12. Valdyba išimties tvarka asmeniui gali suteikti Auksinę narystę už ypatingus nuopelnus Asociacijai ir nesilaikydama šio Reglamento 8.2. punkte nustatyto reikalavimo. 
12.1. Auksinės narystės mokesčiai:
Metinis Auksinės narystės mokestis yra 84 Eur (7 Eur/mėn.).
Auksinės narystės Asociacijoje laikotarpis sutampa su Asociacijos finansiniais metais ir prasideda kiekvienais metais sausio 1 d. ir pasibaigia kiekvienais metais gruodžio 31 d. Metinis Auksinės narystės mokestis pirmaisiais metais sumokamas skaičiuojant kiekvieno mėnesio mokestį nuo Auksinės narystės patvirtinimo momento iki gruodžio 31 d. Kiekvienais paskesniais metais metinis Auksinės narystės mokestis mokamas iki sausio 31 d. už laikotarpį nuo sausio 1 d. iki gruodžio 31 d.
13. Asociacijos Auksinę narystę turintys asmenys turi teisę:
13.1. dalyvauti ir balsuoti Asociacijos visuotiniame narių susirinkime;
13.2. dalyvauti Asociacijos veikloje, gauti išsamią ir visapusišką informaciją apie Asociacijos veiklą;
13.3. siūlyti savo kandidatūrą į Asociacijos valdymo organus;
13.4. gauti įgaliojimus atstovauti Asociacijai įvairiose organizacijose bei renginiuose tiek Lietuvos Respublikoje, tiek užsienio valstybėse;
13.5. teikti veiklos ar iniciatyvų siūlymus, kurių būtų galima imtis kartu su Asociacija;
13.6. bet kada išstoti iš Asociacijos. Tokiu atveju nario mokesčiai ir bet koks kitas Asociacijai perduotas turtas ir lėšos nėra grąžinamos.
14. Asociacijos Auksinę narystę turintys asmenys turi pareigą:
14.1. laikytis Asociacijos įstatų;
14.2. dalyvauti Asociacijos Valdybos posėdžiuose;
14.3. vykdyti Asociacijos visuotinio susirinkimo ir kitų valdymo organų priimtus nutarimus;
14.4. laiku mokėti nario mokestį;
14.5. Valdybos prašymu pateikti informaciją, būtiną Asociacijos veikloje;
14.6. veikti ir kalbėti Asociacijos vardu tik gavus Valdybos įgaliojimą;
15. Platininė narystė gali būti suteikta bet kuriam Asociacijos Sidabrinę ar Auksinę narystę turinčiam asmeniui, kuris, Valdybos manymu, pasitarnavo Asociacijai išskirtiniu būdu.
16. Platininė narystė gali būti suteikta ir kitam asmeniui už ypatingus nuopelnus Asociacijai ir jos tikslams.
17. Platininės narystės statusą Valdybos pirmininko ir/arba Valdybos narių teikimu pasiūlytam asmeniui tvirtina Valdyba. 
17.1. Platininę narystę turinčiam asmeniui įteikiamas specialus ženkliukas ir sertifikatas.
17.2. Platininę narystę turintis asmuo nemoka Platininės narystės mokesčio.
18. Sidabrinę ar Auksinę narystę turintys asmenys gali  nutraukti  narystę Asociacijoje raštu pateikę laisvos formos prašymą Valdybai. 
18.1. Valdyba išnagrinėja prašymą ir priima sprendimą dėl prašymo tenkinimo per 10 darbo dienų. Sidabrinė ar Auksinė narystė Asociacijoje pasibaigia nuo Valdybos pranešimo asmens nurodytu elektroniniu paštu apie prašymo patvirtinimą datos. 
18.2. Pasibaigus Sidabrinei ar Auksinei narystei asmuo neturi teisės pretenduoti į Asociacijos turtą ir privalo nedelsdamas grąžinti visą Asociacijai priklausantį materialų ir nematerialų turtą bei dokumentus, kurie jam buvo patikėti.
18.3. Asmuo gali kreiptis dėl pakartotinio priėmimo į Asociaciją, pateikęs argumentuotą prašymą Valdybai. Narystė atnaujinama gavus Valdybos pritarimą. 
19. Sidabrinę, Auksinę, ar Platininę narystę turintys asmenys, Valdybos sprendimu gali būti pašalinti iš Asociacijos, jeigu jie vykdo/-ė Asociacijos interesams bei Asociacijos įstatams ir kitiems Lietuvos Respublikos teisės aktams prieštaraujančią veiklą, nevykdo/-ė Asociacijos įstatuose numatytų pareigų, kitų Asociacijos organų teisėtai priimtų sprendimų, ir jų dalyvavimas Asociacijos veikloje kenkia/-ė ar ateityje kenktų Asociacijos reputacijai. 
19.1. Pašalinus Sidabrinę ar Auksinę narystę turinčius asmenis, jų įmokėti įnašai, mokesčiai, kitos rinkliavos ar perduotas turtas nėra grąžinami. 
19.2. Valdybos sprendimas pašalinti Sidabrinę, Auksinę, ar Platininę narystę turinčius asmenis privalo būti motyvuotas.
20. Nesumokėjus Sidabrinės ar Auksinės narystės metinio mokesčio iki einamųjų metų sausio 31 d., narystė Asociacijoje stabdoma. Valdyba artimiausiame posėdyje svarsto narystės mokesčio atidėjimo klausimą arba narystės nutraukimą,  atsižvelgiant į kiekvieną situaciją atskirai.
19.3. Valdyba, esant ypatingoms aplinkybėms, turi teisę sumažinti arba atleisti asmenį nuo Sidabrinės ar Auksinės narystės mokesčio mokėjimo.
21. Metiniai Sidabrinės ir Auksinės narystės mokesčiai ir kiti mokėjimai mokami banko pavedimu į Asociacijos sąskaitą:
Gavėjas: Lietuvos sveikatingumo masažų asociacija
Įmonės kodas: 305798128
Banko pavadinimas: Swedbank, AB
Sąskaitos Nr.: LT057300010168322708

BAIGIAMOSIOS NUOSTATOS

22. Šis Reglamentas įsigalioja nuo jo patvirtinimo datos. Šis Reglamentas tvirtinamas ir keičiamas Valdybos sprendimu. 
23. Už Reglamento įgyvendinimą ir Asociacijos narių supažindinimą atsakinga Valdyba. Valdyba vykdo Sidabrinės, Auksinės ir Platininės narystės įgyvendinimo kontrolę.
24. Sidabrinę narystę turintys asmenys su šiuo Reglamentu susipažįsta stojimo į Asociaciją metu. Auksinę ir Platininę narystę turintys asmenys su šiuo Reglamentu supažindinami elektroniniu paštu, taip pat šis Reglamentas patalpinamas į Asociacijos nariams skirtą informacinę elektroninę erdvę.
25. Šis Reglamentas peržiūrimas ir atnaujinimas pasikeitus Lietuvos Respublikos teisės aktams, Asociacijos įstatams bei kitiems dokumentams, kurie turi įtakos šio Reglamento nuostatų aktualumui.
_____________________________


